Document ID: /roh_data/filtered/fineweb-2-filterrobots_roh.jsonl.gz/41337

Dus onns suenter il 100avel giubileum da la Societad da dunnas S-chanf vegn quella regiuvinada. Pliras novas commembras giuvnas portan nov schlantsch en l'uniun ed ina dad ellas surpiglia era da nov il presidi. Sin Tina Derungs, ch'era 35 onns la presidenta, succeda mardi saira Marisa Graf. Il midament vegn ad avair lieu durant ina radunanza generala extraordinaria.
Tar la davosa radunanza generala en november èn nov commembras novas entradas en l'uniun. Tuttas mammas giuvnas da S-chanf che vulan s'engaschar en l'uniun. Per las fin lura anc sis ni set dunnas activas, tuttas tranter 70 e 80 era quai ina fitg bella surpraisa, ha Tina Derungs ditg envers RTR.
In'uniun veglia
La societad da dunnas era vegnida fundada dal 1921 da la plevonessa Betty Andry. Ella organisava regularmain suentermezdis d'attempads ed in viadi da stad. Las dunnas han dentant era fatg cun stgaina ensemen ni organisà in bazar. Il nov program annual pudess uss sa midar in zic. Ponderà han las commembras giuvnas d'organisar turas da velo, spassegiadas ni occurrenzas cun lur uffants.